
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, proiectul de Lege pentru modificarea art.41 din Legea nr.111/1996 privind desfăşurarea în siguranţă a activităţilor nucleare, primit cu adresa nr.P.L.X.-601 din 13 octombrie 2004. 



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

István Antal

RAPORT 

 asupra proiectului de Lege pentru modificarea art.41 din Legea nr.111/1996 privind desfăşurarea în siguranţă a activităţilor nucleare

În conformitate cu art.89 din Regulamentul Camerei Deputaţilor, Comisia pentru industrii şi servicii a fost sesizată în fond cu proiectul de Lege pentru modificarea art.41 din Legea nr.111/1996 privind desfăşurarea în siguranţă a activităţilor nucleare, primit cu adresa nr.P.L.X.-601 din 13 octombrie 2004.

Potrivit prevederilor art.75 din Constituţia României şi ale art.86 alin.(3)

pct.1 din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.

Proiectul de Lege pentru modificarea art.41 din Legea nr.111/1996 privind desfăşurarea în siguranţă a activităţilor nucleare a fost avizat favorabil de Consiliul Legislativ cu nr.1535/15.09.2004, de Comisia juridică, de disciplină şi imunităţi cu nr. P.L.X.-601/19.10.04 şi de Comisia pentru sănătate şi familie cu nr.28/408/20.10.04.

Prezentul proiect de lege are ca scop armonizarea legislaţiei cu cea a Uniunii Europene privitor la capitolul I de negociere, respectiv libera circulaţie a mărfurilor, şi punerea de acord cu Legea nr387/2003 privind regimul de control al exporturilor de produse şi tehnologii cu dublă utilizare. 



În forma actuală a art.41 acesta obligă la o dublă autorizare, respectiv cea eliberată de CNCAN pentru import/export şi licenţa de import/export care se elibera de MEC.



Prin eliminarea din textul art. 41 a licenţei şi trimiterea la textul legii, respectiv la Legea nr387/2003 privind regimul de control al exporturilor de produse şi tehnologii cu dublă utilizare, ca şi prin eliminarea trimiterii la art.22, respectiv condiţiile de eliberare a autorizaţiei de import/export pentru toate activităţile şi sursele prevăzute la art.2, se elimină dubla autorizare şi licenţiere pentru alte activităţi şi surse care sunt prevăzute în art.2, ca de exemplu instalaţiile radiologice care vor fi numai autorizate de CNCAN potrivit art.8, dar pentru care nu se va mai elibera licenţă. În schimb trimiterea clară la Anexa nr.1 din Legea nr.111/1996, obligă atât autorizarea importului/exportului produselor şi tehnologiilor cu dublă utilizare, pertinente pentru proliferarea armelor nucleare, dar şi la licenţierea acestora în condiţiile art.4, art.8, art.10 şi art.18 din Legea nr387/2003 privind regimul de control al exporturilor de produse şi tehnologii cu dublă utilizare, de către Agenţia Naţională de Control a Exporturilor, care funcţionează în cadrul Ministerului Afacerilor Externe.

În raport de obiectul şi conţinutul său, proiectul de lege face parte din categoria legilor ordinare.

Potrivit art.60 din Regulamentul Camerei Deputaţilor, propunerea legislativă a fost examinată în şedinţa comisiei din data de 26 octombrie 2004. 

La dezbaterile comisiei au participat ca invitaţi, reprezentanţii Comisiei Naţionale pentru Controlul Activităţilor Nucleare.

La lucrările comisiei au fost prezenţi 19 deputaţi din totalul de 25 de membri ai comisiei.


În urma examinării proiectului de lege, a avizelor favorabile şi a audierii reprezentanţilor CNCAN, membrii comisiei prezenţi la lucrări, au hotărât în unanimitate să supună plenului Camerei Deputaţilor, adoptarea proiectului de Lege pentru modificarea art.41 din Legea nr.111/1996 privind desfăşurarea în siguranţă a activităţilor nucleare, în forma prezentată de Senat.

     PREŞEDINTE,                                           SECRETAR,

       István Antal                                             Aurelia Vasile

Expert,

Dr. Maria Cristina Bălănescu

